**XARXA DE MUNICIPIS LGTBI DE CATALUNYA**

**DOCUMENT MARC**

28 de juny de 2016.

1. PRESENTACIÓ

Al llarg de la nostra història, les persones amb orientacions afectives, sexuals i expressions de gènere diferents a les normatives han patit l’estigma, la burla, la repressió i múltiples discriminacions, just perquè s’atrevien a trencar amb una cultura patriarcal, amb unes lògiques binàries que imposen, al conjunt de les persones, uns models de masculinitat i feminitat rígids i normatius i que fan de l’heterosexualitat l’única opció possible.

La lluita contra aquesta violència simbòlica i estructural ha estat una constant per part de les associacions i entitats lgtbi, inclòs en els obscurs anys de la dictadura. Una lluita que volem reconèixer explícitament i que ens ha portat, col·lectivament, a conquerir drets i llibertats per a totes les persones i que, juntament amb el moviment feminista, han convertit “allò personal en polític”, obrint portes i “armaris” per a que les persones puguem expressar el nostre amor, la nostra sexualitat o la nostra identitat sense por, sense ser insultades, perseguides o assassinades.

Una lluita del teixit associatiu i de les institucions que apostem per posar la vida al centre de la política i defensem la igualtat com garant de la lliure expressió de totes les diversitats humanes, perquè, per a nosaltres, la diversitat és motiu d’orgull i no d’odi i desigualtat. Un camí compartit que ens ha portat a l’aprovació de la Llei 11/2014 de 10 d’octubre de 2014 de drets de les persones gais, lesbianes, bisexuals i transsexuals i per l’eradicació de l’homofòbia, la lesbofòbia i la transfòbia. Una llei pionera i que ara tenim el repte d’implementar, de convertir els seus principis i objectius en realitats per a les ciutadanes i ciutadans de Catalunya, visquin on visquin, sigui quina sigui la seva realitat quotidiana.

Perquè malgrat els importants avenços legislatius, les desigualtats persisteixen i calen polítiques públiques per superar-les i eradicar-les. Desigualtats que s’expressen a l’àmbit educatiu, on malauradament encara la diferència massa sovint és motiu de comentaris, burles i assetjament. A l’àmbit laboral on hem d’avançar en el reconeixement dels drets de les persones homosexuals i molt especialment en el dret de les persones transsexuals a poder fer els seus processos de transició sense haver d’abandonar el mercat laboral. A l’àmbit sanitari, on cal reconèixer els drets reproductius de la comunitat lgtbi i despatologitzar, amb urgència, la transsexualitat. A l’àmbit cultural, rescatant de l’oblit el llegat i les aportacions de les persones lesbianes, homosexuals i trans al llarg de la història. Polítiques públiques necessàries per reparar els importants dèficits de drets i reconeixements, superar prejudicis i eradicar l’homofòbia, la lesbofòbia i la transfòbia, la intersexofòbia i la bifòbia.

Conscients d’aquesta realitat, diversos Ajuntaments catalans, compromesos, des de fa anys, amb el desplegament de les polítiques de gènere i convençuts de la necessitat de superar les lògiques heteropatriarcals i defensar els drets de totes les persones a estimar i a viure la seva sexualitat i identitat en peu d’igualtat, constituïm la XARXA DE MUNICIPIS LGTBI, perquè volem compartir experiències, crear sinèrgies i sumar voluntats en la defensa dels drets de totes les persones a estimar, a viure, a ser, perquè juntes tenim més força i major capacitat d’acció política i social per superar els prejudicis i l’homofòbia, perquè els drets de la comunitat lgtbi són els nostres drets.

1. OBJECTIUS

 Fomentar que les nostres ciutats i pobles garanteixin:

* El respecte a la pluralitat d’expressions de gènere i a les diverses orientacions afectives i sexuals.
* La defensa de la igualtat com a garant de la lliure expressió de la diversitat.
* La lluita quotidiana contra l’homofòbia, la lesbofòbia, la transfòbia, la intersexofòbia i la bifòbia, sigui quin sigui el seu àmbit d’expressió.
* La reparació dels dèficits de reconeixement que històricament ha patit la comunitat lgtbi.

 Impulsar el treball conjunt entre els municipis LGTBI:

* Afavorint l’intercanvi i els coneixements entre els governs locals.
* Fomentant la col·laboració i l’acció conjunta per impulsar polítiques d’igualtat de gènere i LGTBI en l’àmbit municipal.
* Construir referents polítics i models conceptuals que ajudin a articular l’acció de govern en el desenvolupament de les polítiques d’igualtat i de diversitat afectiva- sexual.
* Compartint actuacions i serveis com a model de bones pràctiques per a tots els municipis integrants de la Xarxa.
* Cooperant en la realització de projectes innovadors i experimentals de manera mancomunada.
* Possibilitant l’intercanvi d’experiències i projectes de treball.
* Difonent informació rellevant vinculada amb la temàtica.

 Fomentar que les polítiques públiques incorporin, transversalment, la perspectiva de gènere i la diversitat lgtbi en les seves fases i els diversos àmbits competencials:

* Formant al personal dels ajuntaments en la temàtica LGTBI.
* Articulant les accions necessàries per desenvolupar les polítiques LGTBI en funció de la realitat municipal específica (taules de treball, consells, plans o programes).
* Treballant per dotar de pressupost propi les actuacions en matèria LGTBI.
1. ESTRUCTURA ORGANITZATIVA

La Xarxa de Municipis LGTBI s’estructura a través de la concertació d’un conveni general que no implica cap personalitat jurídica pròpia i, per tant, no comporta la gènesi d’una estructura particular ni dels mecanismes que hi són inherents.

No obstant, el Consell de la Xarxa es reserva la possibilitat, si s’escau, de dotar a la Xarxa de personalitat jurídica pròpia, per tal de poder concórrer a convenis i subvencions públiques, entre d’altres aspectes.

Són els propis ajuntaments dels municipis adherits qui tenen el paper impulsor i dinamitzador.

L’esquema inicial de funcionament està compost pels instruments decisoris següents:

1. Consell de la Xarxa
2. Equips de treball (comissions de treball)
3. Secretaria Tècnica

La distribució de tasques i les especificitats són les següents:

* 1. Consell de la Xarxa

Com a principal òrgan de la Xarxa, hi participen tots els i les representants polítics/ques i el personal tècnic dels Ajuntaments i entitats locals participants. El presideix el o la regidor/a delegat/a de les polítiques LGTBI o bé aquelles altres regidories que tinguin delegades la competència en polítiques LGTBI de la ciutat que ostenta la presidència.

Assumeix les funcions directives i de coordinació de la Xarxa. El Consell es reuneix almenys dos cops l’any. La presidència és rotatòria i l’ostenta la ciutat que hostatja el Consell.

Al Consell, sempre que els seus membres ho aprovin, es podrà convidar a participar a les entitats LGTBI de poble o ciutat que l’hostatgi en aquells punts de l’ordre del dia en els que es consideri poden assessorar o bé és important que tinguin coneixement del que es tracta.

Les decisions es prendran per majoria simple. Aquells municipis i entitats locals que no hagin pogut assistir a la convocatòria, hauran de pronunciar-se sobre els acords presos en el termini màxim de 5 dies hàbils a comptar des del dia posterior a la publicació de l’acta.

Competències i funcions:

* Definir els objectius i les línies estratègiques d’actuació.
* Concretar el pla de treball.
* Establir la política informativa.
* Acordar les persones participants als òrgans de participació.
* Coordinar les actuacions de la Xarxa.
* Seguir i avaluar el funcionament de la Xarxa.
* Actuar com a interlocutor davant d’altres.
* Representar institucionalment la Xarxa.
1. 2. Equips de treball

Creats per facilitar el desenvolupament de les activitats i la difusió i l’intercanvi de coneixements segons les necessitats o demandes explícites, i assistits per persones especialistes segons les temàtiques que s’han d’abordar.

Competències i funcions:

* Elaborar els projectes o treballs que acorda el Consell de la Xarxa.
* Proposar i plantejar les necessitats tècniques i de recursos.
* Fer propostes concretes de projectes o línies d’actuació.
	1. Secretaria Tècnica

La Secretaria Tècnica és responsabilitat del municipi que presideixi el Consell, tot i que sempre, per facilitar l’operativitat de la mateixa secretària, estarà formada per tres municipis alhora, que assumiran les tasques pròpies de la secretària i els encàrrecs que rebin del Consell.

Competències i funcions:

* Organitzar els circuits d’informació i coordinació de l’actuació de la Xarxa.
* Elaborar les actes de les reunions del Plenari i la Comissió Permanent.
* Podrà revisar l’estructura actual i fer una proposta en funció del nombre de municipis i entitats locals i les dinàmiques que es donin.
* Dur a terme els treballs que li encomani el Consell: elaboració de documents, propostes, etc.
* Dur a terme el traspàs amb els municipis successors en el càrrec.
* Vetllar per a que els municipis i entitats locals que sol·licitin adherir-se a la Xarxa, compleixin amb els requisits establerts en el present document.
	1. Responsabilitat

La Xarxa, al no tenir personalitat jurídica pròpia, no pot generar cap organisme diferenciat. La responsabilitat que es pugui derivar enfront de tercers a conseqüència de les actuacions derivades del desplegament de la Xarxa correspon a l’ens executor material i directe de les actuacions.

1. Requisits per a l’adhesió

Els requisits per a l’acceptació com a membre de la Xarxa estan vinculats exclusivament amb l’assumpció dels compromisos i les responsabilitats derivades de l’acceptació dels objectius fundacionals de la Xarxa: fomentar que les ciutats i pobles impulsin les polítiques de respecte a la pluralitat d’identitats i expressions de gènere i a les diverses orientacions afectives i sexuals i lluitin obertament contra la LGTBIfòbia.

Els municipis i entitats locals adherits a la Xarxa han de reunir els requisits següents:

* Disposar d’una regidoria pròpia LGTBI o bé d’una regidoria amb competències delegades en polítiques LGTBI. En el cas d’entitats locals que no siguin Ajuntaments, han de dependre o estar vinculades a un Ajuntament que disposi de regidoria LGTBI.
* Desenvolupar actuacions que ajudin a avançar en els valors de la igualtat.
* Impulsar actuacions que permetin un enfocament integral i transversal de les polítiques LGTBI.
1. Participants de la Xarxa

L’àmbit de la Xarxa de Municipis LGTBI és tot Catalunya.

La Xarxa aspira a tenir, entre els seus membres, tots els municipis i altres entitats locals que desenvolupen o volen desenvolupar polítiques i serveis adreçats al desenvolupament de les polítiques LGTBI i d’Igualtat.

Els participants han d’acceptar els requisits de funcionament i els compromisos als quals obligui el protocol de constitució de la Xarxa.

Els ajuntaments i entitats locals membres de la Xarxa de Municipis LGTBI es comprometen a aportar de manera documentada les experiències dels plans i programes que porten a terme, i a participar en els diversos òrgans i comissions de treball de la Xarxa, i en els debats i les reflexions.

1. Finançament: organització econòmica

Quan s’escaigui, els diversos municipis i entitats locals assumiran despeses derivades de les accions conjuntes que acordin els membres de la Xarxa de Municipis LGTBI, sempre tenint en compte la seva disponibilitat pressupostària.

1. Procediment d’adhesió

Per formalitzar la Xarxa de Municipis LGTBI, l’òrgan competent de l’Ajuntament o l’entitat local que desitgi participar en la mateixa ha de signar un acord amb l’acceptació del protocol i les finalitats d’aquesta que enviarà a la Xarxa.

Només hi pot haver oposició si l’acte d’adhesió és incompatible amb els objectius i les finalitats de la Xarxa o els contravé.

La Xarxa de Municipis LGTBI es pot dotar d’un logotip amb marca pròpia que s’ha d’incloure tant en la documentació que es generi com en els documents oficials que els municipis membres decideixin.

1. Model d’adhesió formal dels ens locals a la Xarxa de Municipis LGTBI

La Xarxa de Municipis LGTBI té la missió de fomentar que els pobles i ciutats de Catalunya impulsin polítiques públiques adreçades a avançar en el respecte i reconeixement de les diverses identitats i expressions de gènere, així com de les diverses orientacions afectives i sexuals, lluitant obertament contra la LGTBIfòbia, tot coordinant-se per assolir aquests objectius d’una manera col·laborativa i eficient.

Considerant que els seus objectius són:

 Fomentar que les nostres ciutats i pobles garanteixin:

* El respecte a la pluralitat d’expressions de gènere i a les diverses orientacions afectives i sexuals.
* La defensa de la igualtat com a garant de la lliure expressió de la diversitat.
* La lluita quotidiana contra l’homofòbia, la lesbofòbia, la transfòbia, la intersexofòbia i la bifòbia, sigui quin sigui el seu àmbit d’expressió.
* La reparació dels dèficits de reconeixement que històricament ha patit la comunitat lgtbi.

 Impulsar el treball conjunt entre els municipis LGTBI:

* Afavorint l’intercanvi i els coneixements entre els governs locals.
* Fomentant la col·laboració i l’acció conjunta per impulsar polítiques d’igualtat de gènere i LGTBI en l’àmbit municipal.
* Construir referents polítics i models conceptuals que ajudin a articular l’acció de govern en el desenvolupament de les polítiques d’igualtat i de diversitat afectiva- sexual.
* Compartint actuacions i serveis com a model de bones pràctiques per a tots els municipis integrants de la Xarxa.
* Cooperant en la realització de projectes innovadors i experimentals de manera mancomunada.
* Possibilitant l’intercanvi d’experiències i projectes de treball.
* Difonent informació rellevant vinculada amb la temàtica.

 Fomentar que les polítiques públiques incorporin, transversalment, la perspectiva de gènere i la diversitat lgtbi en les seves fases i els diversos àmbits competencials:

* Formant al personal dels ajuntaments i entitats locals en la temàtica LGTBI.
* Articulant les accions necessàries per desenvolupar les polítiques LGTBI en funció de la realitat municipal específica (taules de treball, consells, plans o programes).
* Treballant per dotar de pressupost propi les actuacions en matèria LGTBI.

I considerant, a més, que cal una gestió local de les polítiques LGTBI consensuada i compromesa amb el respecte a la igualtat com a una condició necessària per a l’assoliment de la plena ciutadania i el desenvolupament democràtic, l’Ajuntament/entitat local proposa a l’òrgan competent l’adopció dels acords següents:

Primer

Aprovar l’adhesió a la Xarxa de Municipis LGTBI.

Segon

Ens comprometem a:

1. Fomentar la igualtat i el dret de totes les persones a la lliure expressió de la diversitat identitària, afectiva i sexual com a valors intrínsecs a la nostra institució i a la defensa pública dels mateixos.
2. Articular respostes preventives davant actes d’homofòbia, lesbofòbia, transfòbia, intersexofòbia i bifòbia que tinguin lloc als nostres pobles i ciutats.
3. Generar els mecanismes oportuns en els diferents àmbits d’actuació municipal tot posant èmfasi en:
* La defensa de la igualtat i el respecte a la pluralitat d’identitats i d’expressions de gènere i a les diverses orientacions afectives i sexuals.
* Lluitar contra l’homofòbia, la lesbofòbia, la transfòbia, la intersexofòbia i la bifòbia de manera continuada i des dels diversos àmbits d’actuació municipal.
* Impulsar actuacions que permetin un enfocament integral de les polítiques de gènere i LGTBI amb l’elaboració de plans i/o programes d’Igualtat.

Tercer

Nomenar com a representant la senyora/el senyor ..., en qualitat de ...

Quart

Traslladar aquest acord a la Xarxa de Municipis LGTBI

Lloc i Data